माउन्ट ट्रेलमा देवराज र प्रिया विजेता
भोटेकोसी गाउँपालिकामा तेस्रो लिस्तिकोट दुगुनागढी माउन्ट ट्रेल रेस प्रतियोगिताको खुलातर्फ देवराज महतरा विजेता छन् । दुई वर्षदेखि भोटेकोसी गाउँपालिका र गोरख बक्स गणले ट्रेल रेस गर्दै आएका हुन् । यसपालि २४.५ किलोमिटर दुरी २ घण्टा ८ मिनेटमा पार गर्दै देवराजले १ लाख १० हजार रुपैयाँ जिते । गत वर्ष उनले उक्त दुरी २ घण्टा १६ मिनेटमा पार गरेका थिए ।
सिन्धुपाल्चोक — भोटेकोसी गाउँपालिकामा तेस्रो लिस्तिकोट दुगुनागढी माउन्ट ट्रेल रेस प्रतियोगिताको खुलातर्फ देवराज महतरा विजेता छन् । दुई वर्षदेखि भोटेकोसी गाउँपालिका र गोरख बक्स गणले ट्रेल रेस गर्दै आएका हुन् । यसपालि २४.५ किलोमिटर दुरी २ घण्टा ८ मिनेटमा पार गर्दै देवराजले १ लाख १० हजार रुपैयाँ जिते । गत वर्ष उनले उक्त दुरी २ घण्टा १६ मिनेटमा पार गरेका थिए ।मोहनदेव जोशी २ घण्टा १५ मिनेटमा दौड पूरा गर्दै दोस्रो भए । उनले ७५ हजार जिते । उति नै समय लगाएका राजेन्द्र तामाङ तेस्रो भए । उनले ५५ हजार पुरस्कार पाए । पहिलो संस्करणका विजेता सुमन कुलुङ चौथो भए । उनले ४० हजारमा चित्त बुझाए । अर्जुन कुलुङ पाँचौं र वेदबहादुर सुनुवार छैंटौ भए । उनीहरूले क्रमश: ३० र २० हजार पुरस्कार पाए ।  जिल्लातर्फ राजेन्द्र तामाङ, राहुल तामाङ र फुर्वा तामाङ क्रमश: पहिलो, दोस्रो र तेस्रो भए । उनीहरूले क्रमश: ३०, २० र १५ हजार जिते । महिलातर्फ प्रिया राई विजेता भइन् । उनले २ घण्टा ५८ मिनेटमा दुरी पार गरिन् । प्रियाले ६० हजार पुरस्कार जितिन् । अनिता राई र सुनकला राई द्वितीय र तृतीय भए । उनीहरूले ३५ र २० हजार रुपैयाँ हात पारे । भोटेकोसी गाउँपालिकास्तरीयमा नेत्रविक्रम खड्का, भक्तबहादुर बुढाथोकी, अजय प्रधान क्रमश: प्रथम, द्वितीय र तृतीय भए । उनीहरूले २०, १५ र १० हजार रुपैयाँ पुरस्कार हात पारे । नस्साङ तामाङ भने चौथो भए । रेस भोटेकोसी गाउँपालिका–३ स्थित तातोपानी सुख्खा बन्दरगाह भन्सारबाट सुरु भएको थियो । १ हजार २३५ मिटर उचाइबाट सुरु भएको ट्रेल रेस नयाँपुल, पाङलाङ, भालढुंगा, लिस्तिकोट हुँदै २ हजार ४२५ मिटर उचाइको गुम्बा पुगेर सिल्दुम, धारापानी, गोदाम भएर २ हजार १२२ मिटर उचाइको दुगुनागढी पुगर रेस सकिएको थियो ।  रेसमा २ सय ४१ खेलाडीले भाग लिएका थिए । विजेतालाई नेपाली सेनाका उपरथी योगराज शर्मा, जिल्ला समन्वय समितिका प्रमुख बालकृष्ण श्रेष्ठ, बाहिनीपति सहायक रथी ज्योतिन्द्र महत, प्रमुख जिल्ला अधिकारी वेदनिधि खनाल, जिल्ला प्रहरी प्रमुख एसपी रामेश्वर यादव, राष्ट्रिय अनुसन्धानका डिएसपी कुमार खड्का, अन्तर्राष्ट्रिय ट्रेल रनर तथा स्काई रनर मीरा राई, गोरख बक्स गणका गणपति जनक सिलवाल, सिन्धुपाल्चोक उद्योग वाणिज्य संघका महासचिव शम्भुबहादुर तिमल्सिनाले पुुरस्कार वितरण गरे । भोटेकोसी गापाको ऐतिहासिक भूमि दुगुनागढी, प्रसिद्ध मन्दिर लिस्तिमाईलाई अन्तर्राष्ट्रिय पहिचान बनाउँदै पर्यटकीय क्षेत्र बनाउन र उक्त गाउँपालिकाका विभिन्न पर्यटकीय क्षेत्रलाई संरक्षण, प्रवर्द्धन गर्न उक्त रेस प्रतियोगिता संचालन गरिएको भोटेकोसी गाउँपालिकाले जनाएको छ । 